《梅花二首遗正仲少见折赠之意》
宋代·舒岳祥

晴暖不妨临石濑，清寒多是傍柴关。
香须蜂咬应知苦，斜影僧眠得占闲。
数点稀星枝上下，一痕残雪树中间。
入冬冷落愁眉结，见尔鲜明故展颜。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。